Соломон Паси
Соломон Исак Паси е български политик и математик.

През 2009 г. се кандидатира за генерален секретар на НАТО. За приноса му в организирането на българските експедиции в Антарктика през 1993 – 1996 г. в негова чест през 2005 г. е именуван връх на остров Ливингстън в Антарктика.

Биография 

Роден е на 22 декември 1956 г. в Пловдив в семейството на професора по философия и естетика от еврейски произход Исак Паси и Лилия Узунова, лекар-ендокринолог. Соломон Паси е основател на Атлантическия клуб в България. От 1992 до 2001 г. е председател на този клуб. Понастоящем е негов почетен президент.

От 1985 до 1989 г. е научен сътрудник в сектора по математическа логика към Института по математика и механика на БАН и Факултета по математика и механика на Софийския университет, а от 1989 до 1994 г. – научен сътрудник в секцията по математическа логика към Института по математика и механика на БАН.

Паси е министър на външните работи в правителството на Симеон Сакскобургготски от 2001 до 2005. През 2004 Паси председателства ОССЕ в качеството си на външен министър на страна, председателстваща на ротационен принцип организацията.

През август 2005 г. Соломон Паси е избран за председател на Комисията по външна политика на XL народно събрание на България.

На 8 юни 2007 подписва споразумение с македонския премиер Никола Груевски срещу символична заплата от 1 евро да бъде специален съветник на македонското правителство за интеграцията на страната в НАТО.

Образование 
 1985: кандидат на математическите науки (отговаря на сегашната степен „доктор“ в професионално направление „Математика“) след защитена дисертация в Софийския университет в областта на математическата логика (на тема „Комбинаторна динамична логика“)
 1979: магистър по математическа логика, Софийски университет „Св. Климент Охридски“

Политическа и публична кариера 
 От август 2006 г. е председател на Комитета по прозрачност и отчетност на Парламентарната асамблея на ОССЕ.
 От август 2005 до 2009 г. е председател на Комисията по външна политика на XL народно събрание.
 В периода юни 2005 – 2009 г. е народен представител от Национално движение Симеон Втори.
 2004 г. – председател на ОССЕ
 От юли 2001 до август 2005 г. е министър на външните работи в правителството на Симеон Сакскобургготски.
 През 1991 – 2001 г. е основател и председател на Атлантическия клуб в България, първата проатлантическа неправителствена организация, основавана в държава, нечленуваща в НАТО.
 През 1990 – 1991 г. е народен представител във Великото народно събрание, Зелената партия, Съюз на демократичните сили.
 Член-основател и възстановител на клона на Бней Брит в София от 1992 г.

Научна дейност 
Автор е на редица публикации във водещи международни списания за логика и компютърни науки и в други международни издания.

Отличия

Държавни награди 
 Орден Stella della Solidarieta’ Italiana (I classe), Италия, 2006 г.
 Орден Isabel la Catolica (Gran Cruz), Испания, 2006 г.
 Орден Order of Leopold II (Grand Cross), Белгия, 2004 г.
 Орден Del Mérito Civil (Gran Cruz), Испания, 2003 г.
 Орден Ordem do Infante Dom Henrique (Grã-Cruz), Португалия, 2002 г.

Други награди 
 Доктор хонорис кауза на Югозападния университет в Благоевград (2005)
 Носител на първата Награда за балкански мир, връчена от Съюза на журналистите за Югоизточна Европа (Одрин) за приноса му към мира в региона (2004)
 Почетен гражданин на гр. Неделино (2003)
 Награда за приноса му към социалния мир от турския всекидневник „Zaman“
 Награда от Комитета на американските евреи за отличаване на изтъкнати държавници като признание за заслугите му за напредъка на принципите за мир, демокрация и международно сътрудничество (2002)
 Награда за дългогодишната преданост към евроатлантическите идеали от Гръцката асоциация за атлантическо и европейско сътрудничество (2001)

Семейство 
Соломон Паси има два брака. Първата му съпруга е Бинка Пеева. Тя има син Пейо и дъщеря Ивана. От брака си с нея Паси има син Исак. През 2007 г. се развеждат.

Втори брак той сключва с Гергана Грънчарова на 14 февруари 2009 г. в село Стойките.

Бележки

Външни препратки 

 Сайт на Соломон Паси в подкрепа на кандидатурата му за генерален секретар на НАТО (архив от 2011)
 Комисия по външна политика на Народното събрание на Република България към 2007 г.

Български политици след 1989
България в НАТО
Министри на външните работи на България
Председатели на ОССЕ
Български математици
Възпитаници на Софийския университет
Народни представители от НДСВ
Български евреи
Доктор хонорис кауза на Югозападния университет
Почетни граждани на Неделино
Родени в Пловдив
Носители на Ордена на Леополд II